වසර 42 ක් පැරැණි ගොඩනැගිල්ලක පවත්වාගෙන ආ රඹුක්කන ප්‍රාදේශීය සභා කටයුතු නව සිවුමහල් ගොඩනැගිල්ලක ආරම්භ කිරීමට පියවර ගෙන තිබේ.මෙතෙක් ප්‍රාදේශීය සභා කටයුතු පවත්වාගෙන ආවේ 1968 වර්ෂයේ පමණ ඉදිකරන ලද ගොඩනැගිල්ලකය.මේ ගොඩනැගිල්ල එවකට නගර සභා රැස්වීම් ශාලාව සහ නිදහස් ආයුර්වේද බෙහෙත් ශාලාව සඳහා ඉදිවූවකි.දැනට ප්‍රාදේශීය සභා කටයුතු ප්‍රාදේශීය සභා මාසික රැස්වීම් සියල්ල සිදුකරනුයේ මේ පැරැණි ගොඩනැගිල්ල තුළය.එහි ඉඩපාඩු කිසිසේත් ප්‍රමාණවත් නොවන බව තේරුම්ගත් සබරගමු පළාත් ප්‍රධාන ඇමැති මහීපාල හේරත් මහතා මැදිහත්ව මේ නව සිවුමහල් ගොඩනැගිල්ල ඉදිකිරීමට පියවර ගැනිණි.2008 අප්‍රේල් මස ඉදිකිරීම් ආරම්භ කළ මේ සිවුමහල් කාර්යාල ගොඩනැගිල්ලේ සියලු ඉදිකිරීම් කටයුතු නිම කැර තිබේ.ප්‍රාදේශීය සභා කාර්යාලය, මහජන පුස්තකාලය සම්මන්ත්‍රණ ශාලාව මෙහි ස්ථාපිත කිරීමට නියමිතය.මේ සඳහා වැයකර ඇති මුදල රුපියල් හයකෝටි තිස්නව ලක්ෂ අසූහයදාස් එකසිය තුනකි.මේ මුදලින් සීයයට 67 ක මුදලක් ආසියානු සංවර්ධන බැංකුව මගින් සබරගමු පළාත් සභාව හරහා ලබාදී ඇති අතර, ඉතිරි මුදල රඹුක්කන ප්‍රාදේශීය සභාව මගින් දේශීය ණය සහ සංවර්ධන අරමුදලෙන් ලබාගෙන තිබේ.වර්ග අඩි විසිදහක ඉඩ ප්‍රමාණයකින් යුත් මේ ගොඩනැගිල්ලේ කොටසක සෞඛ්‍ය සායන වැනි ප්‍රජා යටිතල පහසුකම් සඳහා වෙන් කෙරෙන අතර, තවත් කොටසක වාණිජ බැංකු සඳහා අවස්ථා ලබාදීමට නියමිතය.මේ වසර අවසන්වීමට පෙර නව ගොඩනැගිල්ල විවෘත කරමින් ජනතාවට වඩාත් හොඳ සේවාවක් ලබාදීමට පියවර ගන්නා බව ප්‍රාදේශීය සභා ලේකම් ආර්. ජී. එස්. නිරෝෂන් මහතා පැවැසීය..